《步韵奉酬林郡守二首 其一》
宋代·阳孝本

六槐何日起商岩，未许蟠龙卧碧潭。天下苍生还有待，郡中善政却无惭。

锦囊珠玉成咳唾，绮席风云出笑谈。千载通天蒙品藻，恐教虚誉满江南。

作者简介：虔州赣县人，字行先，号玉岩居士。博学有德行，隐居城西通天岩。尝为苏颂、蒲宗孟所荐。苏轼自海南归，过而爱之。一时名流，多从之游。徽宗崇宁中举八行，为国子录，再转博士，以直秘阁归。卒年八十四。